ANC-konferensie: Stemmery het beginGwede Mantashe, die ANC se uitgaande sekretaris-generaal, by die party se nasionale konferensie in Johannesburg (17 Desember 2017). Foto: Twitter via @MYANC Die stemmery vir die nuwe top-ses van die ANC het Maandag in die vroeë oggendure by Nasrec in Johannesburg begin. Die ANC het om 00:27 op sy amptelike Twitter-profiel bevestig dat die stemproses begin het. Die afgevaardigdes sal nou stem vir die party se nuwe president, adjunkpresident, nasionale voorsitter, sekretaris-generaal, adjunk-sekretaris-generaal en tesourier-generaal. Daar was Sondagaand verwarring of die stemproses later Maandagoggend sal begin en of dit sal voortgaan direk nadat Gwede Mantashe, die uitgaande sekretaris-generaal, en Zweli Mkhize, die uitgaande tesourier-generaal, onderskeidelik hul organisatoriese verslag en finansiële verslag in die saal gelewer het. Vroeër Sondagaand is verslaggewers by die konferensie ingelig dat die stemmery eers Maandag sal begin, maar ná middernag is daar gesê dié besluit is teruggetrek en die stemproses sal dadelik afgehandel word. Fikile Mbalula, minister van polisie, het om 00:19 op Twitter bevestig dat die stemmery wel voortgaan. Sondagoggend het die konferensie die geldigheid van afgevaardigdes wat aan hulle voorgelê is aanvaar, wat beteken die stemmery vir die party se nuwe leierskap kon uiteindelik voortgaan. Ná middagete is grondwetlike wysigings gedebatteer en is daaroor gestem. Dit was die laaste item op die agenda voordat afgevaardigdes kon begin benoem en stem vir die nuwe leierskap van die party. Afgevaardigdes by die ANC se nasionale konferensie in Johannesburg (17 Desember 2017). Foto: Twitter via @MYANC Die benoemings vir die top-posisies in die party is omstreeks 18:00 bekendgemaak. Die benoemdes vir president is Nkosazana Dlamini-Zuma deur 1 094 takke en Cyril Ramaphosa deur 1 469 takke. Albei het die benoeming aanvaar. David Mabuza, Zweli Mkhize, Lindiwe Sisulu en Naledi Pandor is almal vir adjunkpresident benoem, maar Pandor het die benoeming van die hand gewys en Mkhize het kort ná die benoeming ook onttrek. Mabuza is deur 1 128 takke benoem, terwyl Sisulu deur 619 takke benoem is. Benoemdes vir die posisie van sekretaris-generaal is Senzo Mchunu deur 1 479 takke en Ace Magashule deur 930 takke. Albei het die benoeming aanvaar. Benoemdes vir nasionale voorsitter is Gwede Mantashe deur 1 499 takke en Nathi Mthethwa deur 807 takke. Albei het die benoeming aanvaar. Die benoemdes vir adjunk-sekretaris-generaal is Jessie Duarte deur 845 takke en Zingiswa Losi, adjunkpresident van Cosatu, deur 361 takke. Albei het die benoeming aanvaar. Twee ander kandidate het benoemings van die hand gewys. Benoemdes vir die posisie van tesourier-generaal is Paul Mashatile deur 1 581 takke en Maita Nkoana-Mashabane deur 275 takke. Nomvula Mokonyane, minister van water en sanitasie, is deur 289 takke benoem, maar het die benoeming van die hand gewys.